Lepo Sumera (1950 - 2000) väga arvukas looming on peaaegu sajaprotsendiliselt Eesti Raadios salvestatud. Helilooja ise töötas samuti aastaid raadios helirežissöörina ning oli multimeedia ja elektronmuusika eestvedajaid Eestis. Plaadi  avalugu "Open(r)ing" on minimalistlik helipoeem, mille pealkirjas autor vihjab avanemisele või avatud sõrmusele. Salvestus on pärit teose esiettekandelt Eestis 1989. aastal festivalilt "Eesti uue muusika päevad". Dirigeerib helilooja lähedane sõber Peeter Lilje, kes oli aastail 1980 - 1990 ERSO peadirigent ning just tema juhatusel kõlasid paljud eesti heliloojate esiettekanded. Sumera komponeeris teose "Open(r)ing" Soome Rahvusooperi tellimusel, esiettekannet dirigeeris Helsingis Eri Klas.